Aase D. Madsen (DF), 2002-04-02:
Med dette lovforslag kan man sige alle gode gange tre, i hvert fald set ud fra Dansk Folkepartis synspunkt.
For Dansk Folkeparti har nøjagtig den samme holdning i dag som den, vi har givet udtryk for i den beretning, der blev afgivet i forbindelse med beslutningsforslag nr. B 33 i juni måned i 2000, og holdningen i den daværende socialdemokratiske regerings lovforslag nr. L 154 om solvarmepligt, som blev vedtaget i maj måned sidste år.
Dansk Folkeparti har hele vejen igennem klart understreget, at enhver form for etablering af solvarmeanlæg skal ske på et frivilligt grundlag.
Det medfører naturligvis, at Dansk Folkeparti er positive over for regeringens forslag om at ophæve bestemmelsen om pligtmæssig etablering af solvarmeanlæg, som dette lovforslag indeholder.
Vi har set nogle gode eksempler på meget store solvarmeanlæg, f.eks. på Ærø, der kører tilfredsstillende, og der er tilsyneladende ved at udvikle sig et europæisk marked for danskbyggede storskalaanlæg, der set med Dansk Folkepartis øjne har den store fordel frem for de elproducerende vindmøller, at solvarmeanlæggene ikke er roterende, landskabsødelæggende mastodonter, men nemt kan skjules bag en rimelig beplantning.
Som sagt er vi i Dansk Folkeparti ikke blinde for, at der nu skal sættes mere fokus på de nye teknologier på energiområdet og mindre på vindmølleindustriens produkter, der i alt for høj grad har været dominerende og nu må kunne stå på egne ben.
Dansk Folkeparti accepterer de bortfald og reduktioner af tilskud på energiområdet, der ligger i finansloven for 2002.
Men det får ikke Dansk Folkeparti til at ryste på hånden, at der har rejst sig en mediestorm i den anledning.
Det var helt nødvendigt for den nye regering at få vasket tavlen ren efter den socialdemokratiske regering.
Men nu skal vi snart i gang med forhandlingerne om finansloven for 2002 ...
Tak, det står der også i mit manuskript ... 2003
, og så må vi jo se på, hvordan vi fra Dansk Folkepartis side kan tilgodese de nye teknologier på energiområdet.
Dansk Folkeparti har som sagt lagt ryg til finanslovreduktionerne på energiområdet, men jeg kan forsikre om, at vi ikke sidder stille på stolen med hensyn til det stigende milliardbeløb, som de danske energiforbrugere bliver pålagt at betale over elregningen i 2002 og fremover.
Det er regeringen og de andre elreformpartier, bl.a. Socialdemokratiet og SF, der har det fulde ansvar for denne udvikling. For eksempel stiger den direkte forbrugerbetalte betaling til produktion af miljøvenlig el, der er undergivet aftalepligt, ifølge de foreløbige bruttotal fra 6 mia. kr. i 2001 til over 7 mia. kr. i 2002, altså en stigning på bare 1 år på 1 mia. kr. Men milliardstigningen giver ikke finansministeren søvnløse nætter, for elreformpartierne har udstedt en blankocheck, således at pristillæggene ikke skal hentes op af finansministerens kasse, men den stigende milliardregning for miljøvenlig energi sendes direkte til forbrugernes elregning uden den stopklods, som skatte- og afgiftsstoppet medfører på andre områder.
Det er derfor en uholdbar situation for Dansk Folkeparti, at regeringen sammen med bl.a. Socialdemokratiet og SF bruger dette flertal til at pålægge danskerne øgede direkte betalte milliardudgifter over elregningen for 2002, samtidig med at Dansk Folkeparti loyalt og troværdigt bakker op om de besparelser på energiområdet, der ligger i finansloven for 2002.
Men økonomi- og erhvervsministeren har bebudet, at der til efteråret kommer lovforslag, der indebærer stramninger på området, og så må vi jo se, om det indeholder den nytænkning på energiområdet, der er umådelig stort behov for, ikke mindst af hensyn til den danske samfundsøkonomi.
Men som sagt er Dansk Folkeparti indstillet på at se positivt på dette lovforslag.